Steveni universum

Sisututvustus

“Steveni universumi” sarja tegevus toimub linnas nimega Beach City. Crystal Gemid elavad seal oma antiikses rannaäärses templis ning nende elu eesmärgiks on kaitsta Maa elanikke koletiste ja muu kurja eest. Crystal Gemid on surematud maagilistega võimetega superkangelased, kes projekteerivad oma olemuse tuumaks olevatest kalliskividest humanoidseid, naissoost kehasid. Nende tiimi liikmed on nimetatud neile võimeid andvate (pool-)vääriskivide järgi: Garnet (eesti k. granaat), Amethyst (eesti k. ametüst), Pearl (eesti k. pärl) ja Steven.

Peategelane

Steven on puberteedieelikust poiss, pooleldi inimene ja pooleldi Crystal Gem. Ta on pontsakas, oma olemuselt rõõmsameelne, väga aktiivne ja empaatiavõimeline. Ta päris oma nabaaugus asuva kalliskivi emalt, Crystal Gemide kunagiselt juhilt Rose Quartzilt. Rose Quartz ohverdas end selle nimel, et Steven saaks sündida.  Järk-järgult avastab Steven oma maagilisi võimed, mille ta päris emalt koos kalliskiviga, ning püüab neid paremini kontrollima õppida. Tema võimeteks on näiteks kilbi ja kaitsva roosa mulli välja manamine oma kalliskivist, aga ka ühtesulamine (ing. k. fusion) ehk erinevate Gem-ide identiteetide ja kehade sulamine ühtseks, uueks ja võimsamaks isikuks.

Olulisemad tegelased

Steven saadab oma päevad mööda koos oma inimesest isa Gregi, sõbra Connie, roosast lõvist lemmikloomaga nimega Lion, teiste Beach City elanike ja Crystal Gemidega. Steveni isal pole maagilisi võimeid, küll aga armastab ja toetab ta oma poega kõigis tema muredes ja seiklustes. Ta elab väikses kaubikus ning töötab autopesulas, kuid ta tõeline kirg on muusika. Aja möödudes on Gregil ka aina suurem mentori roll oma poja arengus. Steven aitab tihti Gemidel missioonidel koletistega võidelda ja maailma päästa, aga talle meeldib nendega ka lihtsalt aega veeta.
Esimese hooaja lõpuks saab Steven teada, et Amethyst, Pearl, Garnet ja Crystal Gemide juht Rose Quartz pärinevad planeedilt nimega Homeworld. Umbes 5000 aastat enne sarja tegevuse algust oli leidnud aset sõda Crystal Gemide ja Homeworldi vahel. Crystal Gemidest mässajaid oli siis veel palju ja nad püüdsid päästa Maad, mida Homeworld hävitada soovis, ning see õnnestus neil, küll aga suurte ohverdustega. Ellu jäidki vaid nemad neli ning nad otsustasid jääda Maa peale elama, et planeeti Homeworldi ja erinevate koletiste eest edasi kaitsta.

Sarja lühikokkuvõte

Esimese hooaja lõpus kohtab Steven Peridoti ja Jasperit, kes olid saadetud Homeworldilt Maale planeeti hävitama. Peridotist saab teises hooajas Crystal Gemide liitlane ja ta aitab neil ära hoida Maa hävitamise georelva (geo-weapon) poolt, mille Homeworld oli planeedi sisse istutanud. Kolmandas hooajas kolib Lapis Lazuli, sõja ajal peeglisse vangistatud Gem, koos Peridotiga Maale elama ning Jasper alistatakse. Samuti saab Steven teada, et ta ema oli sõja lõpus tapnud Pink Diamondi, ühe neljast Gemide impeeriumi valitsejatest. Neljanda hooaja jooksul õpib Steven tundma Blue ja Yellow Diamondit, teisi Homeworldi valitsejaid, ning ka nemad saavad teadlikuks Steveni olemasolust. Viiendas hooajas ütleb Pearl Stevenile, et tegelikult oli tema ema Pink Diamond, kes teeskles iseenda surma, et oma identiteet Rose Quartziks vahetada. Steven kasutab uusi teadmisi, et veenda teise Diamonde vastutust võtma ja aitama tal parandada kõik häving, mida sõda oli põhjustanud.

Autori kogemus animasarjadega

Rebecca Sugar sattus Cartoon Networki tööle, kui ta keskkoolis ise avaldatud koomiksid jäid silma Pendleton Wardile, multikasarja “Adventure Time” autorile. Sugarist sai 2009. aastal, pärast New Yorgis School of Visual Arts lõpetamist, “Adventure Time” sarja kirjutaja ja storyboard kunstnik. Rebecca Sugar oli mitmete sarja enim armastatud ja ka kriitikute poolt hinnatud episoodide ning laulude autor. Mõnda aega töötas ta korraga mõlema sarja juures, aga 2013. aastal pidi Sugar lahkuma “Adventure Time”’ist, sest linastus tema enda sari “Steveni universum”. Sugarist sai esimene naissoost sarja ainuautor Cartoon Networkis.

Seosed autori eluga

Sarja peategelane, pontsakas umbes 12-aastane Steven, põhineb suuresti Sugari enda samanimelisel vennal, kes joonistab sarjale taustu ja keda Rebecca Sugar väga armastab, öeldes, et nad on lapsest saati olnud väga lähedased, parimatest sõpradest õde-vend. Nad veetsid lastena palju aega koos vaadates multikaid, joonistades koomikseid ja vahetades omavahel ideesid. Nende vanemad olid mõlemad animatsioonifännid ja toetasid laste loomingulist tegevust. Beach City on inspireeritud erinevatest rannaäärsetest linnakestest, kus Sugar oma vennaga lapsena aega veetis. Steven Sugari sõnul on tema õde hea ülemus, kes on väga austav ja usaldav oma tiimi vastu ning jätab kõigile loomingulist vabadust. Ta ootab kõigilt loojatelt, et nad lisaks sarja midagi isiklikku ja üritab teha stuudiokeskonna võimalikult loominguliseks.
Rebecca Sugar kontrollib sarja üleüldist esteetikat. Talle oli tähtis, et "Steveni universum" räägiks talle personaalsetest teemadest ja see, et ta on nii isiklikul tasemel sarja kaasatud on ehk ka suur osa sellest, miks sari nii populaarseks sai. Ta üritas panna oma sarja kokku kõike, mida ta multifilmide juures armastab, aga samas lisada ka neid elemente, mis ta tundis, et polnud teistes sarjades veel olemas, aga mida ta väga tahaks animatsioonis näha.

LGBT teemad

Sarjas esinevad LGBTQ+ teemad põhinevad suuresti Sugari enda kogemustel biseksuaalse naisena. Esimese peavoolumeedia animasarjana oli "Steveni universumis" lesbi abieluettepanek ja -pulm. Crystal Gemid on aga näiteks sootud, millega väljendab Sugar ka enda seksuaalset identiteeti. Nende teemade käsitlemisega on “Steveni universumist” saanud paljude LGBTQ+ noorte päästeliin.

Sarja sihtrühm

Rebecca Sugarile oli ka oluline, et tema sari ei oleks mõeldud kindlale vanuserühmale, vaid seda naudiksid nii lapsed, teismelised kui ka täiskasvanud: et sarjal oleks erinevaid tasandeid, ja pea igal naljal oleks ka suurem mõte taga, nii et neid pole võimalik üksteisest eraldada. Kuidas seda teha, õppis ta töötades “Adventure Time” kallal. Lisaks on tema jaoks tähtis, et “Steveni universumi” lugu ja tegelased oleksid kõigi jaoks ligipääsetavad ja inimesed mõistaksid sarja sisemist loogikat, hoolimata sellest, et see sari on väga unikaalne. Rebecca sõnul saab seda saavutada siis, kui sari saab olla nauditav nii neile, kes otsivad sellest sügavamat mõtet ja hoolivad väga loost, aga ka neile, kes tahavad lihtsalt lõbusalt aega veeta.

Avalikkuse tagasiside

“Steveni universum” on oma viienda hooaja lõpuks saanud tohutult populaarseks nii laste kui ka nende vanemate hulgas, kogudes enda ümber suure hulga fänne. Sarja on järjekindlalt kiidetud selle rõõmsuse, emotsionaalse intelligentsuse, muusika (sarjas on lauludega esinenud nii Estelle kui ka Patti LuPone), nüansirikaste sisemaailmatega tegelaste ja eriti sarja geilikkuse pärast. “Steveni universum” on järelejätmatult lapsik, aga samas ka tohutult tõsine ning läbinisti positiivne. Lisaks on sarja läbivaks teemaks armastus igas selle vormis. Võrdselt ekraaniaega on pühendatud koletistega võitlemisele kui tegelastevaheliste sidemete käsitlemisele, olgu selleks sõprus, emaarmastus või romantiline armastus.
Sarja peategelane Steven ei ole iseloomult traditsiooniliselt maskuliinne. Ta ei karda näidata välja emotsioone oma sõpradele või perele, ta tunneb ennast sama mugavalt veetes aega naistega, nagu ta parim sõber Connie või Crystal Gemid kui teiste omavanuste poiste või oma isa Gregiga. Steven ei lahenda tihtipeale oma probleeme jõuga, vaid kaitseb Maad olles ta ise: ülimalt empaatiavõimeline, abivalmis ja hooliv. Keegi teistest tegelastest ei pane Stevenit selle tõttu põlu alla, et ta eriab traditsioonilisi soorolle, vaid teda hinnatakse tihti just seetõttu, et ta on võtnud nii avalikult omaks mõlemad pooled endast: naiseliku ja meheliku poole.
Sarja roll selle fännide eludes on tihti sama teraapiline kui esteetiline. Paljude LGBTQ+ noorte fännide jaoks on “Steveni universum” päästeliiniks, kohaks, kus suhelda endaga sarnaste inimestega ja kus tunda end turvalisena. Rebecca Sugar, või nagu teda mõnede fännide poolt hellitavalt kutsutakse, “Sugar Mama”, on selle sooja ja toetava kogukonna keskmeks. Fännid teavad, et Sugar mõistab neid ja kuulab nad ära ning julgevad jagada temaga oma kogemusi sellistel isiklikel teemadel nagu sooline identiteet, paanikahood või depressioon. Rebecca Sugar on öelnud, et sellepärast, et ta on ka ise samasugune fänn nagu seda on “Steveni universumi” austajad, tunneb ta, et mõistab neid. Kuid igas kogukonnas on musti lambaid, ja nii on ka “Steveni universumi” fännide hulgas ette tulnud üksteise ja isegi sarja tegijate kiusamist ja mõnitamist.

"Steveni universum" muus meedias

“Steveni universum” pole vaid multikasari: selle kaubamärgi alla kuuluvad ka koomiksid, videomängud nagu nt. “Save the Light”, muusikaskoori album (soundtrack album), New York Times bestsellerist lasteraamat “The Answer” ja veel muidki meeneid, nagu näiteks Steveni riided.